Informácia o priebehu a výsledkoch zasadnutia 
32. Generálnej konferencie UNESCO,
Paríž, 29. september 2003 – 17. október 2003

1. Úvod

Generálna konferencia (GK) je najvyšší riadiaci orgán UNESCO, ktorý sa stretáva každé dva roky v sídle organizácie, v Paríži. Účastníkmi sú všetky členské štáty (ČK) a pridružené štáty, medzinárodné a mimovládne organizácie, ako aj pozorovatelia z nečlenských štátov.
GK rozhoduje o hlavných  smeroch a všeobecných princípoch implementácie UNESCO agendy prostredníctvom:
-	diskusiou o všetkých oblastiach týkajúcich sa základnej politiky organizácie a príležitostne zameraním sa na niektoré významné témy
-	prijímaním programu a rozpočtu na nasledujúce dva roky, návrh ktorých je predložený GK ako výsledok konzultačného procesu medzi ČK a Sekretariátom UNESCO
-	voľbou členov Výkonného výboru
-	vymenovaním (každých 6 rokov) generálneho riaditeľa UNESCO
-	prijatím ((každých 6 rokov) Strednodobej Stratégie UNESCO
GK pracuje vo viacerých orgánoch – plenárne zasadnutie, komisie, výbory a pracovné skupiny. Za prezidenta 32. GK UNESCO bol zvolený Michael Abiola Omolewa, veľvyslanec a stály delegát Nigérie pri UNESCO. 

32. zasadnutie GK privítalo rekordný počet účastníkov, viac ako 3580, zahŕňajúc 5 najvyšších predstaviteľov štátov a asi 300 ministrov.  

Účasť delegácie SR bola schválená uznesením vlády SR č. 857 z 10. septembra 2003 
(k materiálu „Návrh účasti delegácie SR k účasti na 32. zasadnutí GK UNESCO) a do funkcie vedúceho delegácie bol menovaný minister životného prostredia SR, prof. László Miklós. Rozhodnutie poveriť vedením ministra životného prostredia vyplýva z programového smerovania Strednodobej stratégie UNESCO i zasadnutia 32. GK, ktoré UNESCO predstavujú UNESCO ako jeden z hlavných prvkov OSN pre realizáciu kultúrno-sociálnych princípov konceptu trvalo udržateľného rozvoja.

Vedúci delegácie vystúpil s prejavom na plenárnom zasadnutí dňa 1. októbra 2003, v popoludňajšej časti, v ktorom sa okrem všeobecných politických častí venoval otázkam trvalo udržateľného rozvoja a vzdelávaniu k TUR. 
Počas svojej oficiálnej návštevy absolvoval minister životného prostredia i rokovania s najvyššími predstaviteľmi Sekretariátu UNESCO, s riaditeľkou Divízie pre podporu kvality vzdelávania, Mary Joy Pigozzi a riaditeľom Sekcie pre spoluprácu a inštitucionálny rozvoj Divízie vyššieho vzdelávania, Dimitri K. Beridze. Obsah stretnutí bol zameraný na problematiku zvyšovania kvality vzdelávania pri budovaní kapacít špecialistov vstupujúcich do procesu integrovaného riadenia a rozhodovania v životnom prostredí, ako jedného z najdynamickejšie sa rozvíjajúcich sektorov.
Počas GK sa uskutočnilo aj stretnutie ministra kultúry R. Chmela s GR UNESCO 
K. Matsuurom, v rámci ktorého prediskutovali otázky reforiem v UNESCO, decentralizácie, podzastúpenia SR v sekretariáte, úlohu UNESCO pri formulovaní príprave medzinárodných nástrojov na ochranu nehmotného kultúrneho dedičstva, kultúrnej diverzity alebo angažovanie sa v boji proti nelegálnemu vývozu a dovozu umeleckých predmetov a ďalšie aktuálne otázky spolupráce. 
2. Priebeh a výsledky zasadnutia 32. GK UNESCO

Zasadnutie GK UNESCO prebiehalo paralelne v rámci plenárneho zhromaždenia za účasti vedúcich delegácií a zároveň v rámci jednotlivých komisií, výborov a pracovných skupín. SR mala významné zastúpenie na úrovni dvoch podpredsedov komisie pre vzdelávanie a komisie pre komunikáciu. 
Počas zasadnutia prebiehala bola prezentovaná interaktívna výstava na tému „Budovanie informačnej spoločnosti“. GK vyhlásila rok 2004 za Medzinárodný, keď si pripomíname boj proti otroctvu a jeho zrušenie.  

Komisie a výbore zasadali v nasledovných oblastiach pod vedením svojich predsedov: 
I. Komisia pre všeobecné záležitosti (7. - 13. 10.)
Predseda: Mr. José Israel Vargas (Brazília)
II. Komisia pre prírodné a spoločenské vedy (3. – 9. 10)
Predseda: Mr. Tapio Markkanen (Fínsko)
III. Komisia pre vzdelávanie (30. 9. - 2. 10)
Predseda: Zobaida Jalal (Pakistan)
IV. Komisia pre kultúru (9. - 13. 10)
Predseda: Olabiyi Babalola Joseph Yai (Benin)
V. Komisia pre komunikáciu / informatiku (6. - 8. 10.)
Predseda: Abdelwahab Bouhdiba (Tunisko)
Administratívna komisia
Výbor pre poverovacie listiny
Výbor pre legislatívu
Nominačný výbor

Generálna konferencia prijala program a rozpočet na roky 2004 - 2005 (dokument 32 C/5), ktorého päť hlavných priorít je:
•	základné vzdelanie pre všetkých
•	zdroje pitnej vody a ekosystémy,
•	etika vo vede a technológii
•	podpora kultúrnej rôznorodosti a dialógu medzi kultúrami 
•	všeobecný prístup k informáciám, osobitne k informáciám vo verejných doménach
Tieto priority patria potvrdzujú záujem vyrovnať sa s novými globálnymi výzvami pre UNESCO v oblastiach relevantných pre organizáciu pre implementáciu TUR.

GK prijala rozpočet limitovaného reálneho rastu so stropom 610 miliónov USD. Významné zvýšenie rozpočtu zaznamenala oblasť vzdelávania, pre ktoré sú určené aj ďalšie mimorozpočtové prostriedky hlavne na aplikovanie záverov Dakarského svetového fóra  o vzdelávaní a cieľov EFA (Vzdelávania pre všetkých). Komisie sa vyjadrovali aj k návrhom programov a rozpočtov na posledné biénium Strednodobej stratégie UNESCO 2002 – 2007.

Počas zasadnutí boli generálnym riaditeľom prezentované Správy jednotlivých inštitúcií UNESCO. K štatútom niektorých inštitúcií a programov bolo prerokovávané doplnky (napr. IPDC, IFPC, IICBA, IGCP).
GK schválila zriadenie nových inšitúcií pod záštitou UNESCO (napr. Regionálne centrum pre plánovanie vo vzdelávaní v Spojených Arabských Emirátoch).

K najvýznamnejším udalostiam 32. zasadnutia GK UNESCO patrí návrat USA, v pozícii 190. členského štátu UNESCO. Prvá dáma USA, Laura Bush, predniesla pri tejto príležitosti v mene USA slávnostný prejav. USA vystúpili z organizácie v r. 1984 na znak nesúhlasu s jej finančnou politikou. Opätovný návrat znamená okrem ocenenia reformných zmien organizácie i ekonomický prínos pre implementáciu politiky UNESCO. 

K rozhodujúcim dokumentom, ktoré prijalo Plenárne zasadnutie na odporúčanie jednotlivých komisií, patria:

Medzinárodný dohovor o ochrane nehmotného kultúrneho dedičstva
Prijatie nového dohovoru je výsledkom dlhodobého procesu zvyšovania povedomia, ktorý sa zintenzívnil v posledných rokoch, ale začal už v r. 1982 s Konferenciou v Mexico City, kde členské krajiny UNESCO poprvýkrát uviedli nehmotné kultúrne dedičstvo pri diskusii o vyjadrení duchovnosti ľudstva.
Hlavnými cieľmi Dohovoru sú: ochrana nehmotného kultúrneho dedičstva; zabezpečenie rešpektu spoločenstiev, skupín a jednotlivcov k nehmotnému kultúrnemu dedičstvu; zvýšenie uvedomenia si dôležitosti a významu nehmotného kultúrneho dedičstva na miestnej, národnej a medzinárodnej úrovni; poskytnutie priestoru pre medzinárodnú pomoc a spoluprácu.
Najvyšším orgánom Dohovoru je Valné zhromaždenie, ktoré sa bude stretávať na riadnom zasadnutí každé 2 roky. Zároveň sa v rámci UNESCO vytvára Medzivládny výbor pre ochranu nehmotného kultúrneho dedičstva a spracuje sa Zoznam nehmotného kultúrneho dedičstva ľudstva a Zoznam ohrozeného nehmotného kultúrneho dedičstva. Každý štát si bude prijímať potrebné opatrenia na ochranu svojho nehmotného dedičstva a na začiatku identifikovať a definovať rôzne prvky nehmotného dedičstva  na svojom území.
Súčasne s dohovorom sa zakladá Fond pre ochranu nehmotného kultúrneho dedičstva, ktorého zdroje budú predovšetkým pozostávať z príspevkov členských štátov, zdrojov vyčlenených na tento účel GK UNESCO, príspevkov, darov.

Deklarácia zaoberajúca sa zničeným medzinárodným kultúrnym dedičstvom
S odvolaním na rastúci počet likvidovaných kultúrnych pamiatok vo svete sú členské krajiny vyzvané prijať všetky potrebné opatrenia na zabránenie takejto deštrukcii. Nejde o právne záväzný dokument, vlády jednotlivých krajín v ňom môžu nájsť inšpiráciu pre svoje aktivity. Dokument vyzýva krajiny, aby pristúpili k Haagskemu dohovoru o ochrane kultúrneho majetku v prípade ozbrojeného konfliktu. 

Medzinárodná deklarácia o ľudských genetických údajoch
Stanovuje etické princípy, ktoré by mali riadiť zber údajov, spracovanie, uskladnenie a použitie. Forma deklarácie, ktorá nie je právne záväzná, bola zvolená namiesto dohovoru s cieľom umožniť konsenzus a vziať do úvahy prijatie množstva situácií a komplexnosti subjektu s neustálym vývojom nových vedeckých objavov. Zaväzuje sa definovať politiky v tejto oblasti a viesť štáty k formulácii vlastnej legislatívy. 
Genetické údaje sú čoraz dôležitejšie ako v medicíne, právnych a policajných záležitostiach a rastúca závislosť na takýchto údajoch zvyšuje obavy o zneužitie ľudských práv a základných slobôd. Cieľom deklarácie je zabezpečiť ľudskú dôstojnosť a ochranu ľudských práv s ohľadom na požiadavku rovnosti, práva a solidarity, ale aj na právo vyjadrenia a výskumu. 

Ďalej boli prijaté dva štandardy určujúce dokumenty v oblasti komunikácie a informácií: „Odporúčanie na podporu a používanie mnohojazyčnosti v rámci všeobecného prístupu do kyberpriestoru“ a „Charta na ochranu digitálneho dedičstva“, ktorých cieľom je zvýšiť prístup k informáciám, podporiť používanie všetkých svetových jazykov na Internete a podporiť kultúrnu rôznorodosť a vzájomné porozumenie.  

32. GK odsúhlasila vypracovanie nových dokumentov určujúcich štandardy v oblasti kultúrnej diverzity, v boji proti dopingu v športe a v oblasti bioetiky. Rezolúcia vyzýva GR predložiť prvý návrh dohovoru na ochranu diverzity o kultúrnom kontexte a umeleckom vyjadrení na ďalšie zasadnutie GK. Návrh dohovoru o boji proti dopingu v športe bude predložený na 33. zasadnutie GK v roku 2005 a mala by byť prijatá pred ZOH 2006 v Turíne. Návrh nového všeobecného nástroja pre oblasť bioetiky by mal podrobnejší ako všeobecná deklarácia o ľudskom genóme a ľudských právach, prijatá v rámci UNESCO v roku 1997.

Z množstva konsenzom prijatých návrhov Medzi politicky citlivými rezolúciami, ktoré GK prijala bola rezolúcia o Jeruzaleme a okupovaných arabských územiach. Je to historicky významný krok, keď rezolúciu podporili ako zástupcovia Izraelu tak Palestíny. 

Počas zasadnutia 32. GK boli vedené ministerské stoly na tému:

Ministerský okrúhly stôl na tému podpory kvality vzdelávania (3. – 4. 10. 2003)
SR na podujatí oficiálne reprezentoval minister školstva SR Martin Fronc.
Rokovanie otvoril generálny riaditeľ UNESCO, p. Koichiro Matsura. Predmetom diskusie boli predovšetkým otázky podpory kvality vzdelávania na všetkých stupňoch školskej dochádzky a otvorenie dverí k profesionálnemu vzdelávaniu, bližší vzťah školy k pracovnému trhu, otázky mieru, demokracie a ľudských práv. Vo všetkých vystúpeniach delegátov sa často objavovala myšlienka, že vzdelávanie sa nemôže stať „tovarom“. Napriek mnohým globalizačným trendom, prinášajúcim okrem pozitív však aj negatíva, kvalitné vzdelávanie má byť prístupné všetkým deťom a mládeži na celom svete. 
V druhý deň rokovania vystúpil v diskusii minister školstva SR, ktorý sa dotkol otázok podpory kvality vzdelávania na všetkých stupňoch školskej dochádzky a otvoreniu dverí k profesnému vzdelávaniu, bližšieho vzťahu školy k pracovnému trhu, otázky mieru, demokracie a ľudských práv.
V komuniké z tohto ministerského okrúhleho stola sa okrem iného deklaruje, že delegáti považujú kvalitu vzdelávania za podstatnú pre kvalitu života. Delegáti zaväzujú predstaviteľov medzinárodnej komunity aby nezabudli na otázky prístupného a bezplatného základného vzdelania. Nedostatočná kvalita vzdelávania má zlý vplyv na ľudstvo ako také. Delegáti zaviazali generálneho riaditeľa, aby umožňoval ďalšie štúdie a výmeny názorov na lepšie pochopenie nových požiadaviek kvality vzdelávania a aby zabezpečil silné prepojenie medzi programom EFA (Education for All), dekádami OSN o gramotnosti a  vzdelávaní pre trvalo udržateľný rozvoj (2005-2015).
Ministerský okrúhly stôl o vzdelanostnej spoločnosti (9. – 10. 10. 2003) 
Na podujatí sa v mene SR zúčastnil minister kultúry Rudolf Chmel. Ministri diskutovali o cieľoch, princípoch a prioritách, ktoré by mali byť zdôraznené na Svetovom summite o informačnej spoločnosti v Ženeve (december 2003) a v Tunise (2005). Potvrdili preferenciu UNESCO, podľa ktorej je potrebné hovoriť o vzdelanostnej spoločnosti skôr než informačnej spoločnosti. Definovali rámec vedomostnej spoločnosti ako spoločnosti schopnej identifikovať, vytvárať, spracovávať, transformovať, šíriť a využívať informácie na budovanie a aplikovanie vedomostí pre ľudský rozvoj. Ako princípy a priority definovali: slobodu prejavu, všeobecný prístup k informáciám a vedomostiam, rešpekt ľudskej dôstojnosti a kultúrnej a jazykovej rôznorodosti, kvalitu vzdelávania pre všetkých, investovanie do vedy a technológií, pochopenie a zapojenie pôvodných vedomostných systémov. 

Počas 32. zasadnutia GK prebiehalo aj 14. generálne zhromaždenie členských štátov Dohovoru o ochrane svetového kultúrneho a prírodného dedičstva. Predmetom stretnutia boli jednak voľby na uvoľnené miesta v 21 člennom Výbore Svetového dedičstva (VSD), jednak procedurálne otázky a diskusia k novému volebnému mechanizmu, k rozpočtu (pretože z rokovania Komisie IV. Kultúra vzišiel návrh na navŕšenie rozpočtu Centra SD o 1 mil. USD z príspevku USA) a k realizácii svetovej stratégie zameranej na dôveryhodnosť, reprezentatívnosť a vyrovnaný Zoznam svetového dedičstva. Vo vzťahu k poslednej téme bola diskutovaná  rezolúcia, ktorá vyzýva Centrum svetového dedičstva pomocou ďalších finančných zdrojov posilniť kapacitu nedostatočne reprezentovaných členských štátov a regiónov v tejto súvislosti. Na 28. zasadnutie členských štátov má byť predložené vyhodnotenie svetovej stratégie tak, aby sa na ňom mohol rozvinúť zodpovedajúci akčný plán. 

Súčasťou programu GK boli i  voľby do Výkonnej rady a ďalších subsidiárnych orgánov UNESCO ako aj voľby do Výboru svetového dedičstva v rámci 14. Valného zhromaždenia členských krajín Dohovoru o svetovom kultúrnom a prírodnom dedičstve. SR je spolu s PR členom Výkonnej rady do roku 2005. Novými členmi sa stali ČR, MR a Slovinsko, čo vytvorilo základ pre silnú negociačnú základňu regiónu. SR vo voľbách do Výboru svetového dedičstva neuspela, získala však druhý najväčší počet hlasov spomedzi protikandidátov regiónu.

3. Závery zasadnutia 32. GK UNESCO 

Priebeh a výsledky zasadnutia 32. GK UNESCO poukázali na evidentnú snahu UNESCO pokračovať v reformnej politike organizácie. UNESCO potvrdilo ciele vytýčené v Strednodobej stratégii a smeruje k plnohodnotnému naplneniu funkcie medzinárodného lídra v oblasti výchovy, vzdelávania, kultúry, informácií, i v súvislosti s novou Dekádou výchovy a vzdelávania pre TUR. Nevyhnutnosť akčného prístupu UNESCO v oblasti prírodného a kultúrneho dedičstva ľudstva si vyžaduje najmä posledný vývoj situácie v geopoliticky citlivých oblastiach sveta a prebiehajúcich vojnových konfliktov. 

Delegácia SR sa úspešne podieľala na práci GK a zastúpenie SR umožnilo pokryť všetky významné zasadnutia, osobitne ministerské okrúhle stoly i plenárnu schôdzu, vrátane vystúpenia vedúceho delegácie. Obsadenie miest podpredsedov v rámci dvoch výborov významne prispelo k zviditeľneniu SR. 

Z poznatkov expertov zúčastnených na zasadnutí 32. GK UNESCO sú formulované viaceré závery k organizačnému zabezpečeniu zasadnutia GK, ktoré sa premietnu do ďalšieho postupu koordinácie agendy UNESCO medzi zainteresovanými rezortmi, SK UNESCO i SD SR pri UNESCO v Paríži. V súvislosti s dôrazom UNESCO na nové oblasti svojej politiky, sa doporučuje:

1. Vzhľadom na široký záber problematiky UNESCO, jedinej medzinárodnej organizácie systému OSN, ktorá má mandát na rozvoj kultúrneho a intelektového potenciálu svetového spoločenstva, kultúry, vedy a vzdelávania, je potrebné vo väčšej miere do spolupráce vo väčšej miere zaangažovať relevantné rezorty. V súčasnosti je ťažisko spolupráce s UNESCO na dobrovoľníkoch pracujúcich pre Slovenskú komisiu pre UNESCO. Ich úzka špecializácia však neumožňuje v plnom rozsahu realizovať implementáciu politiky UNESCO vo všetkých oblastiach kompetencie tejto organizácie. Zatiaľ čo by MZV SR malo v budúcnosti prioritne sledovať politické aspekty aktivít UNESCO a koordinovať zahraničnú politiku vo vzťahu k tejto organizácii, zainteresované rezorty, ako je  MŠ SR, MK SR a MŽP SR by mali zriadiť referáty – posty (tzv. focal points), samostatne, iniciatívne a dlhodobo sledujúce a pokrývajúce odbornú problematiku jednotlivých programových oblastí UNESCO.

2. V súvislosti s prípravou SR na zapojenie sa do Dekády UNESCO pre výchovu a vzdelávanie, 2005 – 2014, je práve, v nadväznosti na výsledky 32. GK UNESCO, potrebná nevyhnutná medzirezortná kooperácia MŠ SR, MK SR s MŽP SR. Aplikácia cieľov tejto dekády v zmysle už predstaveného návrhu jej Implementačného plánu Sekretariátom UNESCO bude vyžadovať aj presah do národných koncepcií výchovy a vzdelávania v SR.  Táto požiadavka vyplýva i z postupu uplatňovaného na úrovni Európskej komisie a ďalších medzinárodných organizácii, kde aktuálny vývoj jednoznačne podporuje princíp kooperácie Európskej komisie, UNESCO, UNECE a Rady Európy pri presadzovaní politiky trvalo udržateľného rozvoja a výchovy a vzdelávania ako jej nastroja. 

3. S ohľadom na rastúci význam problematiky bioetiky a ľudského genómu by bolo potrebné, aby sa MŠ SR, v ktorého kompetencii je problematika vedy, zapojilo do koordinácie a sledovania diania v tejto oblasti.